text: Grøna virðislønin frá Tórshavnar kommunu verður latin persóni, stovni ella fyritøku, sum á onkran hátt hava gjørt eitthvørt umhvørvisvinarligt átak, verkætlan ella annað, sum er umhvørvinum at frama.
text: #000001
text: Endamálið við hesi láninetinum er at minka um nýtsluna av plasti. Láninetini eru keypsnet hjá Á-handlunum, seymaði úr endurnýtslutilfari, sum eru sniðgivin og tilvirkaði á Dugna.
text: #000003
text: Láninetini eru við til at minka um nýtsluna av plasti i Føroyum, og hetta hevur stóran týdning fyri okkara umhvørvi.
text: #000004
text: Hettar er ein ómetaligur stórur heiður! Vit eru sera fegin og rørd, ikki bara fyri virðislønina, men eisini um góðu móttøkuna, ið Láninetini hava fingið, hettar er nakað heilt serstakt –sigur nevndin í Á-samtakinum og Dugni.
text: #000005
text: Hettar er aðru ferð, at vit í Á-samtakinum vinna Grønu virðislønina frá Tórshavnar Kommunu. Fyrstu ferð var í 2017, og tá vunnu vit hana fyri appina Too Good To Go, ið skal minka um matoyðsl.
text: #000006
text: Dugni hevur fingið spennandi uppgávu frá Á-samtakinum at framleiða láninet til Á-handlarnar í Føroyum. Láninet eru keypsnet, seymað úr endurnýtslutilfari, sum eru sniðgivin og tilvirkað á Dugna. Saman við Á-samtakinum ynskir Dugni at minka munandi um nýtsluna av plasti.
text: #000007
text: TilgongdVið uppgávum sum láninet hevur Dugni veruligar uppgávur til fólkini á Dugna. Tilfarið skal vaskast, strúkast, klippast, seymast, prentast og pakkast, áðrenn tað verður koyrt út í Á-handlarnar. Ígjøgnum uppgávur sum hesa verður arbeiðið á Dugna skipað. Tilgongdin er at geva fjølbroyttar arbeiðsuppgávur hóskandi orku og førleikar.
text: #000008
text: Menniskjaligt tilfeingi – TilfarTað liggur ein vakur boðskapur í láninetinum, endurnýtslu og nýnýtslu sum heild. Tilfar og menniskju hava rætt til nýggjar møguleikar. Tilfeingið í okkum menniskjum og tilfeingið í tilfari kann blóma av nýggjum, um tað fær møguleika til tess – júst tað, sum spírin í búmerkinum hjá Dugna avmyndar.
text: #000009
text: Júst hetta er søgan aftan fyri láninetini. Øll eru tey ymisk og serstøk. Nøkur teirra hava fortíð sum tjøld á G-festivalinum, dúkar á Hotel Hafnia, gardinur í fjálgum heimi niðri á Reyni o.s.fr. Felags fyri tey øll er, at tey hava fingið nýtt endamál og nýtsluvirði.
text: #000010
text: Við samstarvsátakinum láninet hjá Á-samtakinum og Dugna fáa bæði tilfar og menniskju nýggjar møguleikar at blóma, virka og vera til.
text: #000011
text: Hvat er Dugni?Dugni er ein sjálvsognarstovnur, sum hevur til uppgávu at skipa fyri arbeiðsvenjing, endurbúgving og umskúling til fólk, sum ynskja stuðul til at koma í arbeiði ella útbúgving.
text: #000012
text: Nógv góð átøk eru gjørd fyri at minka um ovurhondsstóru nýtsluna av plasti, og nú er enn eitt átak komið undan kavi. Vit kenna øll hesar tunnu plastposarnar til frukt og grønmeti, ið skrædna fyri eitt gott orð. Nú vilja Á-handlarnir vísa á annan valmøguleika, nevniliga bundnir posar, ið Dugni hevur sniðgivið!
text: #000015
text: Vit hava gjørt eitt spennandi samstarv við Dugna, har dentur er lagdur á endurnýtslu og umhvørvi. Hettar er eitt samstarv, ið hevur nógv áhugavert við sær, m.a. hava vit víst á møguleikan at falda jólastjørnur, og harvið endurnýta okkara tilboðsbløð. Næsti liður í samstarvinum er frukt- og grønmetisnetið, ið tú sjálv/ur kanst binda og síðani brúka í staðin fyri tunna plastposan, sigur nevndin í Á.
text: #000016
text: Tú kanst hava bundna frukt- og grønmetisnetið við, hvørja ferð tú fert til handils. Dugni hevur pakkað uppskriftina saman við einum noða upp á 50 g, ið eru restir av tógvið, ið Dugni fær inn í teirra endurnýtslu uppi á Hjalla. Posarnir, ið uppskriftin og noða eru pakkað í, eru gjørdir úr gomlum Kvinnubløðum og Á tilboðsbløðum. Á handlarnir fara at hava hesar posar til sølu í komandi viku. Ikki einans er netið skjótt og lætt at binda, tað er eisini eitt gott hugskot til jóla-, advents-, nissu- og vertinnugávu.
text: #000017
text: Vit mugu øll stremba eftir at gerast grønari – eisini vit handlar! Vit mugu tó ásanna, at tað er torført at sleppa undan øllum plastinum, men um vit sum handil vísa á aðrar valmøguleikar, so vóna vit, at vit eru við til at stimbra til eina hugburðsbroyting á hesum økinum.
text: #000018
text: Dugni er ein endurbúgvingarstovnur, hvørs endamál m.a. er at royna arbeiðsevnini hjá borgarum, ið eru vinnutarnaðir, og at skipa fyri arbeiðsvenjing.
text: #000019
text: Vit mugu øll stremba eftir at gerast grønari, og í hesum sambandi fóru vit í Á fyrr í mánaðinum í eitt spennandi samstarv við Dugna, har vit saman leggja dent á endurnýtslu og umhvørvi. Fyrsti liður í samstarvinum millum Á og Dugna er at royna at endurnýta okkara tilboðsbløð. Í hugarokinum komu vit fram til, at gera jólastjørnur úr okkara tilboðsbløðum.
text: #000020
text: Anna Mai, sum er í arbeiðsvenjing á Teldustovuni hjá Dugna, hevur teknað vegleiðingina at falda stjørnuna eftir, og klippistrikur eru lagdar inn á mittarsíðurnar at klippa strimlar eftir.
text: #000021
text: Grøna virðislønin hjá Tórshavnar kommunu verður latin stovni, virki, felagi, bólki ella einstaklingi, sum á onkran hátt hevur gjørt eitt hvørt umhvørvisvinarligt átak, verkætlan ella annað, sum er umhvørvinum at frama.
text: #000023
text: Á samtakið hevur verið við til at seta matoyðsl á dagsskránna í Føroyum. Matoyðsl er matur, ið kann etast, men sum verður tveittur burtur. Við appini Too Good To Go ber til at minka um matoyðsl við at forða at matur, ið er frískur og kann etast, endar í skrellispannini. Við appini ynskja Á handlarnir at minka um matoyðsl og harvið eisini minka um CO2 útlátið. Hettar er sera týdningarmikið fyri umhvørvið. Harumframt hava Á handlarnir stimbra undir eina hugburðsbroyting, ið er týdningarmikil, tá ið tað kemur til matoyðsl hjá okkum øllum. Av hesi orsøk vilja vit handa Grønu virðislønina 2017 til Á handlarnar.
text: #000024
text: Vit í Á handlunum eru sera errin av hesum prísi, og vit vilja takka fyri góðu undirtøkuna, ið okkara átak, minka um matoyðsl, hevur fingið.
text: #000025
text: Frá í dag av kunnu fólk fara til handils við fartelefonini og samstundis vera við til at minka um matoyðsl.
text: #000026
text: Tað ljóðar einfalt, og tað er tað eisini, tí í dag riggar appin Too Good Too Go í Føroyum. Appin ger tað lættari fyri brúkaran at keypa mat, sum annars vildi verið tveittur burtur av handlunum – altso matvørur, ið ikki eru seldar áðrenn seinasta søludag.
text: #000027
text: Frá í dag av eru allir Á handlarnir at finna í Too Good To Go, har teir hava posar við vørum til sølu. Ein posi við vørum kostar 29 krónur. Í posanum eru ymiskar matvørur, sum flestu okkara brúka í gerandisdegnum: Pálegg, grønmeti, frukt og mjólkavørur.
text: #000028
text: Men hvar kemur appin inn í myndina? Jú, tú keypir posan á appini og rindar beinanvegin, fert til handilin, vísir kvittanina á telefonini, og síðani fært tú posan heimvið. Skjótt, lætt og ómakaleyst.
text: #000029
text: Herfyri vunnu Á handlarnir virðisløn frá Felagnum Føroysk Marknaðarfólk fyri átakið “Minka um matoyðsl”, har nýggja appin er ein týdningarmikil liður í átakinum.
text: #000030
text: GG: posarnir kunnu bert keypast á appini og IKKI inni í handlunum!
text: #000032
text: Ársins herðaklapp til Á handlarnar
text: #000033
text: Nevndin í FFM hevur á hvørjum ári latið eina serliga virðisløn til ein føroyskan lýsara, fyritøku, persón ella stovn, sum nevndin metur hevur gjørt eitt serstakt arbeiði innan marknaðarføring í farna árinum. Eitt frambrot, sum vit sum fakfólk, meta skal heiðrast. Eitt frambrot, sum vit ikki meta brúkarin dugir eins væl at seta fingurin á og virðismeta sum vit í vinnuni kunnu og eiga at gera.
text: #000034
text: Nevndin í FFM hevur í ár avgjørt at lata ársins herðaklapp til eina fyritøku, ið hevur gingið á odda at steðga matoyðsli og yvirnýtslu. Hettar er ein fyritøka, sum hevur tikið samfelagsatlit og ábyrgd við at stimbra undir eina hugburðsbroyting um matoyðsl, og hevur faktiskt biðið sínar kundar um at keypa minni frá teimum fyri at minka um óneyðugt spill av mati og resursum. Hetta er eitt frambrot í føroyskari marknaðarføring.
text: #000035
text: Hetta er samstundis ein handilsfyritøka, ið av egnum eintingum er farin frá “keyp 3 fyri prísin av 2” sølupolitikkinum til heldur at geva øllum kundum lut í goðu tilboðunum – líkamikið hvussu stórur innkeypstørvurin er.
text: #000036
text: Handilsfyritøkan var eisini millum tær fyrstu, ið byrjaðu at seta prísin niður á vørum, ið skjótt ganga út. Ofta verður eisini bjóðað ókeypis frukt til barnsligar kundar og ofta verða serligt atlit víst teimum veikastu brúkarunum í samfelagnum.
text: #000037
text: Fyri alt hettar valdi fráfarandi nevndin í FFM at lata ársins herðaklapp til Á handlarnar í Føroyum!
text: #000038
text: Minka um matoyðsl við telefonini
text: #000039
text: Nú verður lættari hjá føroyingum at minka um matoyðslið í húsarhaldinum. Nøkur fá klikk á telefonini, og matoyðslið verður minni.
text: #000040
text: Tað ljóðar einfalt, og tað er tað eisini, tí í næstum verður tað lættari fyri føroyingar at keypa mat, sum annars vildi verið tveittur burtur av handlunum. Tað vil siga matur, sum handlarnir ikki fáa selt áðrenn lokadag.
text: #000041
text: Sum fyrsta fyritøka í Føroyum, eru Á handlarnir farnir at samstarva við fólkini handan appina Too Good To Go, ið er ein app, sum gevur brúkaranum møguleika at keypa alskyns matvørur fyri spottprís, av tí at handlarnir ikki náa at selja vørurnar, áðrenn seinasta søludag.
  Handlarnir fara at hava ein posa við vørum til ein ávísan prís, kundin keypir posan online og rindar beinanvegin, fer til handilin, vísir kvittanina á telefonini, og síðani fær kundin posan við sær heim.
text: #000042
text: – Hetta er ein sera týdningarmikil liður í okkara átaki, har vit vilja vera við til at minka matoyðsl í Føroyum, og vit meta, at við at samstarva við Too Good To Go er tað munandi lættari fyri bæði okkum sum fyritøka og okkara kundar at sleppa undan at tveita mat burtur, sigur Henrietta Hammer, marknaðarsamskipari á Poul Hansen.
text: #000043
text: Tað er tó ikki heilt nýtt, at Á handlarnir vilja eggja føroyska brúkaranum at minka um matoyðsl. Longu í 2015 byrjaði herferðin móti matoyðsli. Tá fóru handlarnir frá mongdartilboðum og yvir til stykkjaprís, soleiðis at kundin ikki noyddist at keypa ávísa nøgd av eini vøru fyri at fáa tilboðsprís. Næsta stigið á leiðini var at sleppa undan vørum, ið blivu burturbeindar, tí tær ikki náddu at blíva seldar innan lokadagin. Hesar vørurnar blivu seldar væl bíligari enn vanligt.
text: #000044
text: – Sjálvandi hevur alt hetta gjørt, at Á handlarnir tveita nógv minni av mati burtur samanborið við fyrr. Men kortini er tað framvegis ein ávís nøgd av mati, sum hvønn dag endar í ruskspannini, og tí royna vit nú at fáa føroyingar at brúka hesa appina, sum ger tað sera einfalt at minka um matoyðsl, sigur Henrietta Hammer.
text: #000045
text: Samstarvið millum Á handlarnar og Too Good To Go er byrjað, og væntandi verður appin klár hjá føroyingum at brúka um fáa vikur.
text: #000046
text: Kvinnur gera mest fyri at minka um matoyðsl
text: #000047
text: Hettar verður millum annað staðfest í fyrstu føroysku kanningini um matoyðsl, ið Á handlarnir hava latið gjørt.
text: #000048
text: Ongi tøl eru at finna um matoyðsl í Føroyum, tess vegna vantar ein ítøkilig vitan um hettar evnið. Júst hettar er orsøkin til, at Á handlarnir tóku stig til at fáa eina kanning til vega.
text: #000049
text: Kanningin er tann fyrsta av eini røð av kanningum um matoyðsl. Kanningarnar taka støði í líknandi kanningum, ið eru gjørdar í okkara grannalondum. Niðurstøðurnar skulu eftir ætlan geva eina ábending um, hvussu umfatandi trupulleikin viðvíkjandi matoyðsli er í Føroyum.
text: #000050
text: Á handlarnir vóna, at úrslitini frá kanningunum verða hent amboð, ið kunnu fáa okkum at síggja trupulleikan í røttum høpi, og samstundis byrta undir eina hugburðsbroyting.
text: #000051
text: Fyrsta kanningin vísir m.a., at tað, ið oftast endar í skrellispannini er breyð og viðskeri.
text: #000052
text: Spyr.fo hevur gjørt kanningina og tað eru 400 fólk í Føroyum, ið eru blivin spurd.
  Úrslitini frá fyrstu kanningini kunnu síggjast á matoydsl.fo
text: #000053